[{"text_idx": "#000000", "text": "Enwi deinosor gafodd ei ddarganfod yng Nghymru"}, {"text_idx": "#000001", "text": "Disgrifiad o\u2019r llun, Dau frawd wnaeth ddarganfod y gweddillion ar draeth yn Larnog yn 2014"}, {"text_idx": "#000002", "text": "Mae ysgerbwd deinosor gafodd ei ddarganfod ar draeth ym Mro Morgannwg yn 2014 yn dilyn storm wedi cael ei enwi."}, {"text_idx": "#000003", "text": "Roedd y deinosor gafodd ei ddarganfod yn Larnog - Dracoraptor hanigani - yn gefnder pell i'r enwog Tyrannosaurus Rex."}, {"text_idx": "#000004", "text": "Mae 'Dracoraptor' yn golygu 'lleidr dreigiau', tra bo 'hanigani' yn deyrnged i'r brodyr wnaeth ddarganfod y gweddillion - Nick a Rob Hanigan."}, {"text_idx": "#000006", "text": "Mae dannedd a rhai esgyrn deinosoriaid eraill wedi cael eu darganfod ger Penarth, Pen-y-bont ar Ogwr a'r Bont-faen yn y gorffennol."}, {"text_idx": "#000007", "text": "Disgrifiad o\u2019r llun, Mae'r enw yn deyrnged i'r brodyr wnaeth ddarganfod y gweddillion - Nick a Rob Hanigan"}, {"text_idx": "#000008", "text": "Bu cydlynydd paleontoleg Amgueddfa Cymru, Cindy Howells, yn gweithio ar y cyd gydag arbenigwyr o Brifysgolion Portsmouth a Manceinion i sefydlu bod y deinosor yn fwyta\u0308wr cig ifanc o'r grw\u0302p theropod."}, {"text_idx": "#000009", "text": "Byddai wedi bod yn 70cm o daldra a 200cm o hyd, gyda chynffon hir i helpu ei gydbwysedd."}, {"text_idx": "#000010", "text": "Mae'r ffosil yn cael ei arddangos yn y brif neuadd yn Amgueddfa Cymru."}]